Premiere på den tyrkiske elbil Togg T10F

Tyrkiske Togg benytter CES-messen i Las Vegas til at vise deres anden elbil frem for verden. Den hedder Togg T10F, har form af en sedan og kommer på vejene til næste år. Billederne viser produktionsmodellen af bilen – der er altså ikke tale om en konceptbil.

Bilproducenten Togg blev præsenteret under stor fanfare i december 2019. Under ceremonien fortalte tyrkiets præsident, Recep Tayyip Erdogan, at det nye mærke skal varsle en ny æra med bilproduktion i Tyrkiet. Den første model, Togg T10X, var en SUV der blev sendt på vejene sidste år.

Togg T10F tilbydes i tre specifikationer: Standard Range baghjulstræk, Long Range R baghjulstræk og Long Range med firehjulstræk.

Topmodellen Long Range AWD er udstyret med to motorer og har en samlet motorydelse på 320 kW. Acceleration fra 0 til 100 km/t klares på 4,6 sekunder. De baghjulstrukne modeller har en enkelt 160 kW motor.

Standard Range-modellerne har en batterikapacitet på 52,4 kWh, mens den for Long Range er 88,5 kWh. Rækkevidden er op til 600 kilometer på versionen med den længste rækkevidde.

Togg T10F modellerne skal kunne oplades fra 20 til 80 procent på 29 minutter. De understøtter også V2L, som giver dem mulighed for at drive eksterne enheder.

Fem stjerner

Elbilen er designet til at opnå en femstjernet Euro NCAP-vurdering. Standardudstyret inkluderer syv airbags sammen med en række avancerede førerassistentsystemer, der kan forbedres via læring og OTA-opdateringer.

Blandt andre funktioner beskriver Togg også en intelligent adaptiv fartpilot med stop-and-go-funktionalitet, der fungerer sammen med et trafikskiltgenkendelsessystem. T10F kommer også med Toggs “Rush Hour Pilot”-assistentfunktion, som giver brugerne mulighed for at tage hænderne fra rattet i tæt trafik og ved hastigheder op til 15 km/t, mens køretøjet kører autonomt.

Premiere på den tyrkiske elbil Togg T10F