Ny Toyota Urban Cruiser skuffer i crashtest

Euro NCAP har netop offentliggjort årets store kollisionstest af 16 nye elbiler – og resultatet er ikke lige smigrende for Toyota. Den nye kompakte elbil Urban Cruiser må nøjes med fire stjerner og en middelmådig score på 77 procent i voksensikkerhed.

Det er en spand koldt vand i hovedet på mange loyale Toyota-kunder, der er vant til, at mærket ligger helt i front på sikkerhed. Urban Cruiser klarer sig ikke bedre end søsterbilen Suzuki eVitara, som også ender på fire stjerner. Til sammenligning fik konkurrenter i samme klasse betydeligt højere karakterer.

Kineserne og tyrkerne overhaler indenom

Mens Toyota kæmper, leverer nye spillere på markedet imponerende resultater. Den lille kinesiske Firefly EV scorer hele 96 procent i voksensikkerhed og lander dermed helt i toppen – et nærmest uhørt resultat for en kompakt elbil.

Også Tyrkiets nye bilbrand Togg overrasker. Begge de første modeller, T10F og T10X, får fem stjerner og høje karakterer på tværs af alle testdiscipliner.

Med Urban Cruisers fire stjerner kan Toyota stadig hævde, at bilen er sikker – men den lever ikke op til det niveau, som konkurrenterne nu sætter. Når en ny kinesisk småbil og et tyrkisk debutbrand scorer topkarakter, bliver Toyotas middelmådige resultat svært at forklare for forbrugerne.

Særligt fordi Euro NCAP’s test har stor vægt, når familier vælger deres næste bil. Fire stjerner kan virke fint på papiret, men i et marked hvor flere og flere biler får fem stjerner, skiller det sig negativt ud.

Resultaterne fra testen

Model

Stjerner

Beskyttelse for voksne

Beskyttelse for børn

Øvrige trafikanter

Aktiv sikkerhed

AION V | 5 | 88% | 85% | 79% | 78%
Audi Q4 e-tron | 5 | 91% | 87% | 79% | 73%
BYD Dolphin Surf | 5 | 82% | 86% | 76% | 77%
Citroën e-C5 Aircross | 4 | 80% | 85% | 79% | 62%
Exlantix ES | 5 | 88% | 82% | 77% | 77%
Firefly | 5 | 96% | 87% | 82% | 86%
Hyundai Ioniq 9 | 5 | 84% | 87% | 77% | 83%
IM IM6 | 5 | 90% | 85% | 83% | 87%
MINI Aceman | 5 | 83% | 87% | 77% | 79%
MINI Cooper | 5 | 83% | 82% | 81% | 77%
Smart #5 | 5 | 88% | 93% | 84% | 92%
Suzuki eVitara | 4 | 77% | 85% | 79% | 72%
Togg T10F | 5 | 95% | 85% | 78% | 80%
Togg T10X | 5 | 94% | 85% | 79% | 80%
Toyota Urban Cruiser | 4 | 77% | 85% | 79% | 72%
VW ID.Buzz | 5 | 84% | 85% | 70% | 73%

Læs eventuelt mere hos Euro NCAP.

Ny Toyota Urban Cruiser skuffer i crashtest